עופר ינאי

עופר ינאי (נולד ב-2 בפברואר 1975) הוא יושב הראש, המייסד ובעל השליטה ב"נופר אנרגיה", חברה ציבורית העוסקת בייזום, הקמה והפעלה של מתקנים לייצור חשמל ממקורות אנרגיה מתחדשת. הוא גם נמנה עם בעלי מועדון הכדורסל הפועל תל אביב.

ביוגרפיה
ינאי נולד וגדל ביבנה למשפחה דתית־לאומית, השני מבין שמונה ילדים. אביו, מוטי, עלה עם הוריו מתוניס למעברה ביבנאל, ואימו, טוני, עלתה מטריפולי שבלוב לחצור הגלילית. הוריו התחתנו והתיישבו ביבנה. אחותו הגדולה היא עורכת הדין פנינת ינאי.

ינאי למד בתיכון בישיבת בני עקיבא נחלים, למד כמה חודשים בישיבת מרכז הרב והמשיך בישיבת ההסדר הר עציון, שאת הלימודים סיים בה. בצה"ל הוא שירת בחיל השריון.

ינאי בוגר תואר ראשון משולב של פיזיקה, מתמטיקה ומדעי המחשב מהאוניברסיטה העברית בירושלים במסגרת תוכנית אמירים למצטיינים במדעי הטבע ותואר שני מאוניברסיטת בן-גוריון בנגב בתוכנית למצטיינים HMBA במנהל עסקים.

בראשית דרכו עבד כמתכנת בחברת NDS, שעסקה בקריפטוגרפיה לטלוויזיה. אחר-כך הקים חברה בשם גו4איט שעסקה בהזמנת אוכל דרך האינטרנט ונסגרה. ב-2010 עבד במשך שנה בשתי חברות היוזמות פרויקטים של פאנלים סולאריים – סופרגז וגדות, שבה היה מנהל פיתוח עסקי לשוק האיטלקי.

נופר אנרגיה ב-2011 ייסד את נופר אנרגיה. הפרויקט הראשון שיזם היה התקנת מערכות סולאריות במשקים פרטיים של מושבים. הפרויקט כשל מטעמים בירוקרטיים וינאי הפסיד מאות אלפי שקלים שהשקיע מכיסו. הוא ניסה שנית ליישם את אותו רעיון והפעם בקיבוצים, שהם מחלקי חשמל, תחום שהיה בראשיתו. ינאי נכנס לשותפות עם קיבוצים להנחת לוחות סולאריים על גגותיהם; ברוב הפרויקטים הבעלות התחלקה 75% לקיבוץ ו-25% לנופר. בפרויקטים השונים נופר היא היזם, המפתח, הקבלן שבונה והחברה שמתפעלת. במרוצת השנים נכנסה נופר ל-131 מיזמים בקיבוצים ובהם כאלף גגות שמייצרים חשמל לקיבוצים ואת השאר מוכרים. ב-2014 הסתכמו הכנסות נופר ב-30 מיליון ש"ח. ברבעון הראשון של שנת 2021 הגיעו הכנסות החברה ל-78 מיליון שקל.

רשת 13 בספטמבר 2024 נתן ינאי הלוואה של שישה מיליון דולר לערוץ הטלוויזיה רשת 13, כצעד ראשון לקראת רכישת 10% מהערוץ, אך המשך העסקה לא התממש.

 בספורט 
אחרי שלוש שנים שבהן תמך בקבוצת הכדורסל הפועל גליל עליון כספונסר, בקיץ 2023 רכש 51% ממניות מועדון הכדורסל הפועל תל אביב. המהלך הגיע לאחר שנתיים שבהן עשה מהלכים משמעותיים מאחורי הקלעים שהחזירו את הקבוצה לקדמת הבמה בכדורסל הישראלי, עם החתמתם של השחקנים תומר גינת וצ'ינאנו אונואקו והגעה למעמדי גמר. את כניסתו לקבוצה אישרה עמותת האוהדים הפועל אוסישקין ת"א, שהצביעה בעדה ברוב של 87%, לצד איש העסקים אבי זיידנברג, שרכש 30% ממניות הקבוצה. ביולי 2024 רכש ינאי את חלקו של זיידנברג במועדון ומאז הוא מחזיק ב-81% מהבעלות על הפועל תל אביב. עמותת האוהדים מחזיקה ב-19% הנותרים. קבוצת הפועל תל אביב תחת הנהלתו של ינאי, זכתה בגביע היורוקאפ בעונת 2024/25.

ינאי הוא תורם בולט של אתר האינטרנט "מידה", וכן למרכז סיוע לחיילים במלחמת חרבות ברזל, באמצעות קרן ינאי.

 חיים אישיים 
בהיותו סטודנט למנהל עסקים באוניברסיטת בן-גוריון, ינאי זכה ב-70 אלף שקל בשעשועון הטלוויזיוני "1 נגד 100".

ב-2006 השתתף בסרטה התיעודי של חלי רוזנברג "המודרניים", על חייו כרווק דתי-לאומי בשכונת קטמון בירושלים.

לינאי בת בהורות משותפת עם העיתונאית טלי לאור (אביגדורוב), אותה הוא מגדל לבדו מאז פטירתה של לאור ב-2018 ממחלת הסרטן. הוא מתגורר ברעננה.

 הוקרה לה זכה 
בשנת 2021 ו-2025 נבחר לאחד ממאה המשפיעים של העיתון כלכליסט.

בשנת 2023 נבחר על אחד מ-50 היהודים המשפיעים בעולם על ידי הג'רוזלם פוסט.

 ספריו 
 "נסיכה עם לב זהב", הוצאת "סגול", 2015. מבוסס על סיפור שסיפר לבתו.
 "חדש תחת השמש: כך תהפוך ישראל למעצמת אנרגיה עולמית", הוצאת סלע מאיר, ינואר 2023

קישורים חיצוניים





 הערות שוליים 

קטגוריה:אנשי עסקים ישראלים
קטגוריה:מנהלים ישראלים
קטגוריה:יזמים ישראלים
קטגוריה:בעלי קבוצות כדורסל בישראל
קטגוריה:בוגרי ישיבת נחלים
קטגוריה:בוגרי האוניברסיטה העברית בירושלים
קטגוריה:בוגרי ישיבת הר עציון
קטגוריה:אישים ממוצא יהודי-תוניסאי
קטגוריה:אישים ממוצא יהודי-לובי
קטגוריה:ישראלים שנולדו ב-1975